Laulja Karl Killing rääkis, et ta plaanib oma muusikaga Soome publikuni jõuda ja on juba ühe Soome firmaga ka lepingu sõlminud.
"Just paar päeva tagasi tegin kirjastuslepingu kõige suurema Soome kirjastusega. Ma nüüd vaikselt hakkan oma jalga Soome ka sättima," rääkis Killing R2 "Hommikus!".
Ta lisas, et on Soome muusikas toimuval hoolikalt silma peal hoidnud.
"Viimased pool või kolmveerand aastat ma olen seda maad väga jälginud ja vaadanud, kuidas seal asjad käivad," sõnas Killing, märkides ka, et eriti populaarsed on Soomes hiphop ja popmuusika.
Seni on ta teinud koostööd vaid Eesti artistidega ning suure töökoormuse tõttu peab hoolikalt valima, kellega koostööd teha ja kellega mitte.
"Ma tegelikult väga valin praegu neid projekte, mida ma vastu võtan ja see on vist pigem privileeg," ütles Killing.
Toimetaja: Victoria Maripuu
Allikas: "Hommik!"